પરંતુ દોલેક માત્ર રિચાર્ડને કારણે જ, અથવા તો ખાસ રિચાર્ડના કારણે જ શિન્ડલરના પરિસરમાં દાખલ થવા માગતો હતો એવું ન હતું. પ્રશ્નોનો મારો ચલાવીને રિચાર્ડ તો તેના ભયને પાંખો કરી દેતો હતો. પરંતુ તેની દસ વર્ષની દીકરી ન્યૂસિયા તેને કોઈ જ પ્રશ્ન પૂછતી ન હતી! દૂબળી-પાતળી, અન્ય છોકરીઓ જેવી જ દેખાતી ન્યૂસિયા સાલસતાની હદ વટાવીને હવે મોટી થઈ ચૂકી હતી. બ્રશ બનાવવાના કારખાનામાં, લાકડાના ટૂકડા પાછળ બ્રશના તાર લગાડતાં-લગાડતાં ઓસ્ટ્રિઅન હિલ ફોર્ટની અંદર આવ-જા કરતી ટ્રકોને એ બારીમાંથી જોયા કરતી હતી, અને સહન ન થાય તો પણ મોટેરાઓની માફક ડરને હૃદયમાં જ ધરબી રાખતી હતી! મા-બાપની છાતીએ વળગીને પોતાના ડરનું સ્થાનાંતર કરી શકવા પણ એ સમર્થ ન હતી!